《苦热》
清代·姚允迪

碧空高高火云厚，溽暑著人如中酒。斗室浑同深甑蒸，当檐恨不栽榆柳。

竹床莞簟卧不得，长箑何曾暂离手。况逢久旱禾苗乾，桔槔戽水鸣前滩。

农家妇子汗流血，足茧皮焦力已殚。我庐正与田畴接，默坐思之心恻恻。

安居尚畏炎威逼，天生烝民皆食力，勤者辛劳惰者逸。

愿得飙风驱雨来，比屋俱变清凉域。

作者简介：姚允迪，字蕴生，金山人。巡道培和女，知县戴鸣球室。有《秋琴阁诗钞》。